b'\n_START_ARTICLE_\nGra\xc5\xbei tu mano\n_START_PARAGRAPH_\nGra\xc5\xbei tu mano \xe2\x80\x93 internetin\xc4\x97 kra\xc5\xa1totyros enciklopedija apie Lietuv\xc4\x85. Tai yra interneto svetain\xc4\x97, kurioje skelbiama \xc4\xafvairi informacija apie Lietuv\xc4\x85, jos miestus ir miestelius, regionus, j\xc5\xb3 kult\xc5\xabr\xc4\x85, istorij\xc4\x85, lankytinas vietas bei \xc5\xbeymius \xc5\xbemones. Svetain\xc4\x97je skelbiama informacija yra laisvojo turinio \xe2\x80\x93 ja gali laisvai naudotis kiekvienas interneto vartotojas. Svetain\xc4\x97s tikslas \xe2\x80\x93 pristatyti visuomenei \xc5\xa1alies gro\xc5\xbe\xc4\xaf ir i\xc5\xa1skirtinum\xc4\x85, sudaryti terp\xc4\x99 bibliotek\xc5\xb3 darbuotojams ir visuomenei skelbti turim\xc4\x85 kra\xc5\xa1totyros informacij\xc4\x85. Kra\xc5\xa1to enciklopedijos turinys gali b\xc5\xabti nevar\xc5\xbeomai platinamas. Tiesa, detalesn\xc4\x97s jos licencijavimo s\xc4\x85lygos n\xc4\x97ra nurodytos.\n_START_SECTION_\nIstorija\n_START_PARAGRAPH_\nSvetain\xc4\x97 buvo sukurta projekto \xe2\x80\x9eBibliotekos pa\xc5\xbeangai\xe2\x80\x9c 2009 m. rengtam konkursui bibliotek\xc5\xb3 darbuotojams ir lankytojams \xe2\x80\x9e\xc5\xbdini\xc5\xb3 meistras\xe2\x80\x9c, siekiant paskatinti vie\xc5\xa1\xc5\xb3j\xc5\xb3 bibliotek\xc5\xb3 darbuotojus aktyviau naudotis informaciniais i\xc5\xa1tekliais internete bei pla\xc4\x8diau susipa\xc5\xbeinti su informacini\xc5\xb3 technologij\xc5\xb3 teikiamomis galimyb\xc4\x97mis. Pavieniui arba sub\xc5\xabr\xc4\x99 komandas dalyviai kur\xc4\x97 straipsniai apie savo miest\xc4\x85, kra\xc5\xa1t\xc4\x85 ar vis\xc4\x85 Lietuv\xc4\x85 bei var\xc5\xbe\xc4\x97si d\xc4\x97l rem\xc4\x97j\xc5\xb3 \xc4\xafsteigt\xc5\xb3 verting\xc5\xb3 priz\xc5\xb3._NEWLINE_Kol vyko konkursas \xe2\x80\x9e\xc5\xbdini\xc5\xb3 meistras\xe2\x80\x9c (2009 m. baland\xc5\xbeio \xe2\x80\x93 bir\xc5\xbeelio m\xc4\x97n.), informacij\xc4\x85 svetain\xc4\x97je gal\xc4\x97jo publikuoti tik konkurso dalyviai, t. y. Lietuvos vie\xc5\xa1\xc5\xb3j\xc5\xb3 bibliotek\xc5\xb3 darbuotojai. Didelis j\xc5\xb3 aktyvumas (konkurse var\xc5\xbe\xc4\x97si beveik 200 dalyvi\xc5\xb3) m\xc4\x97nes\xc4\xaf trukuso konkurso metu leido internetin\xc4\x99 enciklopedij\xc4\x85 papildyti net 600 originali\xc5\xb3 bei kurybi\xc5\xa1k\xc5\xb3 straipsni\xc5\xb3. Konkursui pasibaigus, tekstus svetain\xc4\x97je gali skelbti kiekvienas interneto vartotojas. Svetain\xc4\x97je skelbiama informacija yra nuolat koreguojama ir pildoma._NEWLINE_Kra\xc5\xa1to enciklopedijoje pristatomomos autori\xc5\xb3 kra\xc5\xa1to, miesto, regiono ar visos \xc5\xa1alies \xc4\xafdomyb\xc4\x97s \xe2\x80\x93 geografijos, etnografijos, kult\xc5\xabros, architekt\xc5\xabros, istorijos rei\xc5\xa1kinius, kra\xc5\xa1to praeit\xc4\xaf ir dabart\xc4\xaf, \xc5\xa1iuolaikines tendencijas, \xc5\xbeymius \xc5\xbemones ir pan. Autoriai skatinami ra\xc5\xa1yti apie visk\xc4\x85, kuo ypatingas j\xc5\xb3 kra\xc5\xa1tas. Straipsni\xc5\xb3 temos n\xc4\x97ra ribojamos.\n_START_SECTION_\nStrukt\xc5\xabra\n_START_PARAGRAPH_\nSvetain\xc4\x97je publikuojami vartotoj\xc5\xb3 parengti tekstai suskirstyti \xc4\xaf penkias pagrindines grupes. Straipsniai skirstomi pagal etnografines Lietuvos sritis, kurioms priskirtini tekste apra\xc5\xa1omi objektai \xe2\x80\x93 t. y. Dz\xc5\xabkija, Suvalkija, Auk\xc5\xa1taitija ir \xc5\xbdemaitija. Straipsniai, kuriuose pristatom\xc5\xb3 objekt\xc5\xb3 negalim priskirti kuriam nors vienam etnografiniam regionui, publikuojami kategorijoje \xe2\x80\x9eVisa Lietuva\xe2\x80\x9c.'